รายงานคณะกรรมการตรวจสอบ

เรียน ท่านผู้ถือหุ้น บริษัท เอสซี แอสเสท คอร์ปอเรชั่น จำกัด (มหาชน)

คณะกรรมการตรวจสอบของบริษัท เอสซี แอสเสท คอร์ปอเรชั่น จำกัด (มหาชน)
ได้รับการแต่งตั้งตามมติคณะกรรมการบริษัท ประกอบด้วย กรรมการอิสระ 3 ท่าน คือ นายคุโณดม
ธรรมาภรณ์พิลาศ เป็นประธานคณะกรรมการตรวจสอบ นายชานนท์ โชติวิจิตร และ นายประเสริฐ
สัมนาวงศ์ เป็นกรรมการตรวจสอบ โดยมีนางสาวพรรณี ธาราพัฒน์
ผู้อำนวยการอาวุโสสำนักตรวจสอบภายในของบริษัทเป็นเลขานุการคณะกรรมการตรวจสอบ

ในรอบปี 2553 คณะกรรมการตรวจสอบได้มีการประชุมรวมทั้งสิ้น 9 ครั้ง เป็นการประชุมวาระปกติ
8 ครั้ง และประชุมวาระพิเศษกับผู้สอบบัญชีโดยไม่มีฝ่ายบริหารเข้าร่วม 1 ครั้ง
โดยได้พิจารณาเรื่องที่มีนัยสำคัญ และประเด็นที่เกี่ยวกับรายงานทางการเงิน
ระบบการควบคุมภายใน การบริหารความเสี่ยง การปฏิบัติตามข้อกำหนดและกฎหมายที่เกี่ยวข้อง
รวมทั้งเรื่องอื่นๆ ที่เกี่ยวกับการดำเนินธุรกิจของบริษัท และได้นำเสนอต่อคณะกรรมการบริษัท
เพื่อทราบทุกครั้ง กิจกรรมสำคัญที่คณะกรรมการตรวจสอบได้ดำเนินการมีดังนี้

1)  รายการทางการเงิน :
    คณะกรรมการตรวจสอบพิจารณางบการเงินรายไตรมาสและประจำปีของบริษัท เอสซี แอสเสท
    คอร์ปอเรชั่น จำกัด (มหาชน) และงบการเงินรวมของบริษัทและบริษัทย่อย
    ว่าได้มีการจัดทำขึ้นตามมาตรฐานการบัญชีที่รับรองทั่วไป
    และมีการเปิดเผยข้อมูลในงบการเงินอย่างเพียงพอ
    รวมทั้งได้มีการเชิญผู้สอบบัญชีเข้าร่วมประชุมทุกครั้งเพื่อปรึกษาหารือถึงประเด็นที่พบระหว่างการตรวจสอบ
    ความเพียงพอในการเปิดเผยข้อมูลที่เป็นประโยชน์กับผู้ใช้งบการเงิน
    และข้อเสนอแนะของผู้สอบบัญชีในการจัดทำงบการเงิน
    ก่อนที่คณะกรรมการตรวจสอบจะให้ความเห็นชอบต่องบการเงิน

2)  การควบคุมภายใน และการตรวจสอบภายใน :

    1.  คณะกรรมการตรวจสอบได้พิจารณาสอบทานแผนงานตรวจสอบประจำปี
        ซึ่งจัดทำขึ้นบนพื้นฐานของการประเมินการควบคุมภายใน
        และตามความเสี่ยงของแต่ละระบบงานเพื่อให้แผนการตรวจสอบมีขอบเขตที่ครอบคลุมประเด็นที่มีความสำคัญครบถ้วน

    2.  คณะกรรมการตรวจสอบ ได้ประชุมร่วมกับผู้ตรวจสอบภายใน
        และติดตามผลการปฏิบัติงานของสำนักตรวจสอบภายใน
        พร้อมทั้งให้ข้อเสนอแนะเกี่ยวกับการปฏิบัติงานให้มีประสิทธิผล
        และมีการปฏิบัติตามข้อกำหนดและกฎหมายที่เกี่ยวข้องกับการดำเนินธุรกิจของบริษัทอย่างครบถ้วน

3)  การบริหารความเสี่ยง :
    คณะกรรมการตรวจสอบได้รับทราบรายงานจากคณะกรรมการบริหารความเสี่ยงอย่างสม่ำเสมอ
    พร้อมทั้งให้ข้อเสนอแนะในการบริหารและจัดการความเสี่ยงอย่างเป็นระบบตามความเหมาะสม

4)  การพิจารณาคัดเลือกและเสนอแต่งตั้งผู้สอบบัญชี :
    คณะกรรมการตรวจสอบได้พิจารณาผลการปฏิบัติงานในปีที่ผ่านมาของผู้สอบบัญชี
    และขอเสนอแต่งตั้งผู้สอบบัญชีจากบริษัท สำนักงาน เอ เอ็ม ซี จำกัด เป็นผู้สอบบัญชีของบริษัท
    ประจำปี 2554 รวมทั้งเสนอค่าตอบแทนประจำปี 2554
    ต่อคณะกรรมการบริษัทเพื่อให้ที่ประชุมผู้ถือหุ้นพิจารณาแต่งตั้งผู้สอบบัญชีและอนุมัติค่าตอบแทนต่อไป

ตลอดปี 2553 คณะกรรมการตรวจสอบได้ปฏิบัติหน้าที่ด้วยความรอบคอบ
มีความอิสระในการแสดงความคิดเห็น
และข้อเสนอแนะซึ่งได้มีการบันทึกไว้ในรายงานการประชุมของคณะกรรมการตรวจสอบอย่างครบถ้วน
ตามหลักการกำกับดูแลกิจการที่ดี คณะกรรมการตรวจสอบมีความเชื่อว่า
บริษัทมีการจัดทำรายงานทางการเงินเป็นไปตามหลักการบัญชีที่รับรองทั่วไป
มีระบบการควบคุมภายใน มีระบบบริหารความเสี่ยงที่เหมาะสม เพียงพอ
มีการปฏิบัติตามระเบียบและข้อกำหนดของทางราชการ
ตลอดจนการปฏิบัติตามข้อพึงปฏิบัติที่ดีของบริษัทจดทะเบียน
มีการปฏิบัติเกี่ยวกับรายการที่เกี่ยวโยงกันตาม หลักเกณฑ์ของตลาดหลักทรัพย์แห่งประเทศไทย
และสำนักงานคณะกรรมการกำกับหลักทรัพย์และตลาดหลักทรัพย์โดยครบถ้วน

นายคุโณดม ธรรมาภรณ์พิลาศ

ประธานคณะกรรมการตรวจสอบ

บริษัท เอสซี แอสเสท คอร์ปอเรชั่น จำกัด (มหาชน)

21 กุมภาพันธ์ 2554